Minen vruntliken grote. Wetet, leven vrundes, borghermester unde ratmanne der stat Revel, also ik hope, dat et vruntliken steyt twisschen mynem ghenedigen heren, dem koningen, unde dem hovemester van Prutzen unde ok myt deme mester van Lifflande unde myt eren undersaten unde den Pruschen unde Lifflandeschen steden ok desghelik, dat de ene sal varen unde keren to dem anderen ungehindert. Hirumme so wetet, leven vrundes, dat hir quam eyn, g[e]heten Tewes Johanson, unde clagede, dat gi gud behindert hebben, dar he eyn vorstender to was. Also he my berichtet hefft, so en is dat gud nerghen mede vorbraken unde ok horet dat gud mer denne enem manne to. Is dar eyn mede, de dat zine vorbort hefft, so ziint dar ok ander, de dat ere nicht vorbort en hebben. Hirumme, leven vrundes, so duncket my rat wesen, dat gi desse ding anders vor jw nemen; et is to bevruchtende, dar mochte anders mer schade van komen denne vromen. Hirumme bidde ik jw, lewen vrundes, dat gi wol don umme vrunde bede willen unde laten desse guder loes unde unbehindert eme edder zinem wissen baden. Dot hirby umme mynes vordenstes willen, also ik ju tobelove. Hirmede ziit Gade bevalen unde bedet to my also to juwen vrunde. Screven to Abo des sunnavendes in der quatertemper vor sunte Mychelis. Clawes Ludekson. Adress: Den ersamen unde vromen luden, borgermester unde ratmannen der stat Revel, kome desse breff myt werdicheyt.